Document ID: 31987R1665

*****
ΚΑΝΟΝΙΣΜΟΣ (ΕΟΚ) αριθ. 1665/87 ΤΗΣ ΕΠΙΤΡΟΠΗΣ
της 15ης Ιουνίου 1987
για την τροποποίηση του κανονισμού (ΕΟΚ) αριθ. 2042/75 περί ιδιαιτέρων λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 12 παράγραφος 2,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 1449/86 (4), και ιδίως το άρθρο 10 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2042/75 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3818/86 (6) προβλέπει στο άρθρο 11 ότι σε ορισμένες ειδικές περιπτώσεις η διάρκεια ισχύος του πιστοποιητικού εξαγωγής για ορισμένα προϊόντα μπορεί να είναι μεγαλύτερη από εκείνη που αναφέρεται στο άρθρο 9· ότι η ειδική διάρκεια ισχύος μπορεί να ληφθεί εάν η ποσότητα που θα εξαχθεί είναι μεγαλύτερη από 75 000 τόνους για τα σιτηρά και τα άλευρα και από 15 000 τόνους για τα πλιγούρια και τα σιμιγδάλια σκληρού σίτου και ρυζιού·
ότι οι ποσότητες αυτές μπορεί να αποδειχθούν πολύ μεγάλες για ορισμένες χώρες και ιδίως για τις χώρες ΑΚΕ που έχουν υπογράψει τη σύμβαση της Λομέ· ότι ένας από τους στόχους της εν λόγω συμβάσεως είναι να συμβάλει στην εξασφάλιση του εφοδιασμού των χωρών αυτών σε βασικά προϊόντα διατροφής με συμβάσεις που έχουν διάρκεια που μπορεί να φθάσει μέχρι ένα έτος· ότι θα πρέπει, συνεπώς, για τις χώρες ΑΚΕ να μειωθεί η ελάχιστη ποσότητα που θα εξαχθεί για να προσαρμοστεί προς τις ανάγκες τους·
ότι πρέπει να προσαρμοσθούν ορισμένα ποσά των εγγυήσεων που προβλέπονται στο άρθρο 12 του κανονισμού (ΕΟΚ) αριθ. 2042/75 για την έκδοση των πιστοποιητικών εξαγωγής και εισαγωγής συναρτήσει των παρουσών εξελίξεων των τιμών στη διεθνή αγορά, και να δοθεί τέλος στον προσωρινό χαρακτήρα του καθορισμού ορισμένων εγγυήσεων κατά την εισαγωγή που περιλαμβάνονται στον κανονισμό (ΕΟΚ) αριθ. 2408/86 της Επιτροπής (7)· ότι πρέπει επίσης να προβλεφθούν χαμηλότερα ποσά εγγυήσεων για τις εξαγωγές προς τις χώρες ΑΚΕ, προκειμένου να ενθαρρυνθούν οι παραδόσεις προς τους προορισμούς αυτούς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2042/75 τροποποιείται ως εξής:
1. Στην παράγραφο 2 του άρθρου 11 προστίθεται το ακόλουθο εδάφιο:
«Για τις εξαγωγές με προορισμό χώρα ή ομάδα χωρών ΑΚΕ οι οποίες έχουν υπογράψει τη σύμβαση της Λομέ, η ελάχιστη ποσότητα που αναφέρεται στο προηγούμενο εδάφιο μειώνεται:
- σε 20 000 τόνους όσον αφορά το μαλακό σίτο, τη σίκαλη, την κριθή, τον αραβόσιτο, το άλευρο σίτου και σικάλεως και τα προϊόντα της διακρίσεως 23.07 Β Ι του κοινού δασμολογίου περιεκτικότητας σε γαλακτοκομικά προϊόντα μικρότερης από 50 % κατά βάρος
και
- σε 5 000 τόνους όσον αφορά τα πλιγούρια και τα σιμιγδάλια σκληρού σίτου και ρυζιού.
Οι αιτήσεις που αφορούν ομάδα χωρών ΑΚΕ πρέπει να προσδιορίζουν το όνομα κάθε χώρας που προβλέπεται ως προορισμός. »
2. Το άρθρο 12 αντικαθίσταται από το ακόλουθο άρθρο:
«Άρθρο 12
1. Το ποσό της εγγυήσεως σχετικά με τα πιστοποιητικά για τα προϊόντα του άρθρου 1 του κανονισμού (ΕΟΚ) αριθ. 2727/75 και του άρθρου 1 του κανονισμού (ΕΟΚ) αριθ. 1418/76 ανέρχεται σε:
α) 0,60 ECU ανά τόνο, εάν πρόκειται για πιστοποιητικά εισαγωγής ή εξαγωγής για τα οποία δεν προκαθορίζεται η εισφορά κατά την εισαγωγή, η επιστροφή ή η εισφορά κατά την εξαγωγή·
β) εάν πρόκειται για πιστοποιητικά εισαγωγής με προκαθορισμό της εισφοράς:
- 16 ECU ανά τόνο για τα προϊόντα που υπάγονται στις διακρίσεις και στις κλάσεις 10.01 Β Ι, 10.01 Β ΙΙ, 10.02, 10.03, 10.04, 10.05 Β και 10.07 του κοινού δασμολογίου·
- 4 ECU ανά τόνο για τα άλλα προϊόντα·
γ) 30 ECU ανά τόνο για τα προϊόντα της διακρίσεως 11.02 Α Ι α) και για τα προϊόντα που αναφέρονται στο άρθρο 1 του κανονισμού (ΕΟΚ) αριθ. 1418/76 εάν πρόκειται για πιστοποιητικά εξαγωγής για τα οποία προκαθορίζεται η επιστροφή ή η εισφορά. Για τις εξαγωγές προς τις χώρες ΑΚΕ, η εγγύηση αυτή καθορίζεται σε 15 ECU ανά τόνο·
δ) 15 ECU ανά τόνο για τα άλλα προϊόντα που αναφέρονται στο άρθρο 1 στοιχεία α), β), γ) και δ) του κανονισμού (ΕΟΚ) αριθ. 2727/75, με εξαίρεση τα προϊόντα που υπάγονται στην κλάση 11.07, εάν πρόκειται για πιστοποιητικά εξαγωγής για τα οποία προκαθορίζεται η επιστροφή ή η εισφορά. Για τις εξαγωγές προς τις χώρες ΑΚΕ, η εγγύηση αυτή καθορίζεται σε 7 ECU ανά τόνο.
ε) 12 ECU ανά τόνο για τα προϊόντα που υπάγονται στην κλάση 11.07 εάν πρόκειται για πιστοποιητικά εξαγωγής για τα οποία προκαθορίζεται η επιστροφή ή η εισφορά κατά την εξαγωγή.
Εντούτοις, για τα πιστοποιητικά που εκδίδονται σύμφωνα με το άρθρο 9α, η εγγύηση αυτή ανέρχεται σε:
- 24 ECU ανά τόνο για τα πιστοποιητικά που εκδίδονται από την 1η Ιανουαρίου έως τις 30 Απριλίου,
- 30 ECU ανά τόνο για τα πιστοποιητικά που εκδίδονται από την 1η Ιουλίου έως τις 31 Δεκεμβρίου.
Στην περίπτωση αυτή, η εγγύηση:
- καταπίπτει εάν η ένδειξη ενός από τους προορισμούς που αναφέρεται στο άρθρο 9α παράγραφος 1 δεν πραγματοποιηθεί εντός της προβλεπομένης προθεσμίας, σύμφωνα με τις διατάξεις του εν λόγω άρθρου,
- αποδεσμεύεται κατά παρέκκλιση από το άρθρο 30 παράγραφος 2 του κανονισμού (ΕΟΚ) αριθ. 3183/80, μόνο αν προσκομισθεί η απόδειξη ότι το προϊόν έφθασε στον προορισμό· η απόδειξη αυτή προσκομίζεται σύμφωνα με το άρθρο 20 του κανονισμού (ΕΟΚ) αριθ. 2730/79·
3. Για τα πιστοποιητικά εισαγωγής και εξαγωγής, τα ποσοστά του 95 % και του 5 % που αναφέρονται στο άρθρο 33 του κανονισμού (ΕΟΚ) αριθ. 3183/80 αντικαθίστανται αντιστοίχως από τα ποσοστά 93 % και 7 %.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Δεν εφαρμόζεται για τα πιστοποιητικά εξαγωγής και εισαγωγής των οποίων ο προκαθορισμός της επιστροφής ή της εισφοράς έχει ζητηθεί πριν από την ημερομηνία αυτή.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Ιουνίου 1987.

Labels: 3
11
17
18